sukhrobnurali/uzbek-legal-corpus huggingface dataset:
TOʻQIMACHILIK SANOATI KORXONALARINI JADAL RIVOJLANTIRISHNI RAGʻBATLANTIRISHGA OID QOʻSHIMCHA CHORA-TADBIRLAR TOʻGʻRISIDA
(resolution, 2025-11-26)

Mahalliy toʻqimachilik va tikuv-trikotaj sanoati korxonalarini barqaror rivojlantirishni taʼminlash, paxta tolasini yanada chuqur qayta ishlashni ragʻbatlantirishni kuchaytirish va zamonaviy raqobatbardosh toʻqimachilik mahsulotlarini ishlab chiqarishni tashkil etish maqsadida: 1. Vazirlar Mahkamasining 2004-yil 25-martdagi 141-son qarori 6-bandida koʻzda tutilgan “Oʻztoʻqimachiliksanoat” uyushmasiga aʼzo korxonalar tomonidan olib kirilayotgan ximikatlar, boʻyoqlar, furnitura va aksessuarlar, shuningdek, respublikada ishlab chiqarilmaydigan boshqa yordamchi materiallarni import bojxona bojlari toʻlashdan ozod qilishga oid imtiyozning amal qilish muddati 2020-yil 1-yanvarga qadar uzaytirilsin. Vazirlar Mahkamasining 2004-yil 25-martdagi 141-son qarori 6-bandining amal qilishi barcha tadbirkorlik subyektlariga nisbatan tatbiq etilsin. 11. “Oʻztoʻqimachiliksanoat” uyushmasiga aʼzo korxonalarga 2020-yilning 1-yanvariga qadar toʻqimachilik yarim fabrikatlarini (kalava, gazlama, trikotaj polotnosi, paxta yigirish chiqitlari, aksessuarlar va furnitura) qoʻshilgan qiymat soligʻining nol stavkasida xarid qilishga ruxsat berilsin. 3. Oʻzbekiston Respublikasi Tashqi iqtisodiy aloqalar, investitsiyalar va savdo vazirligining tashqi savdo kompaniyalari “Oʻzpaxtasanoat” uyushmasi, Oʻzbekiston Respublikasi Moliya vazirligi huzuridagi Davlat ehtiyojlari uchun xarid qilinadigan qishloq xoʻjaligi mahsulotlarining hisob-kitob jamgʻarmasi va respublikadagi toʻqimachilik korxonalari bilan birgalikda bir oy muddatda 2010-yil hosilidan ichki bozorga amalda yetkazib berilgan paxta tolasi hajmi uchun toʻlovlar boʻyicha qayta hisob-kitob qilishni, 2011-yil 1-yanvardan boshlab respublika toʻqimachilik korxonalari foydasiga 2010-yil hosilidan kelgusida paxta tolasini yetkazib berish uchun ularning oldindan haq toʻlashi hisobiga ijobiy tafovutni oʻtkazib berishni amalga oshirsin. 4. Vazirlar Mahkamasining 2005-yil 27-yanvardagi “Respublika toʻqimachilik tarmogʻiga investitsiyalar jalb etish chora-tadbirlari toʻgʻrisida”gi 38-son qarori 5-bandidan “va Vazirlar Mahkamasining 2004-yil 25-martdagi 141-son qarorida” soʻzlari chiqarib tashlansin. Oʻzbekiston Respublikasi Iqtisodiyot vazirligi Adliya vazirligi, boshqa manfaatdor vazirliklar, idoralar va xoʻjalik birlashmalari bilan birgalikda ikki hafta muddatda qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisida Vazirlar Mahkamasiga takliflar kiritsin. 5. Mazkur qarorning bajarilishini nazorat qilish Oʻzbekiston Respublikasi Bosh vaziri Sh.M. Mirziyoyev zimmasiga yuklansin.
MEHNAT BOʻLIMLARIDA ROʻYXATGA OLINGAN IShSIZ FUQAROLARNI OʻZGALAR PARVARIShIGA MUHTOJ YoLGʻIZ KEKSALAR, PENSIONERLAR VA NOGIRONLARNING UYIGA BORIB IJTIMOIY XIZMAT KOʻRSATISh UChUN HAQ TOʻLANADIGAN JAMOAT IShLARIGA JALB QILISh QOIDALARINI TASDIQLASh TOʻGʻRISIDAGI QARORGA OʻZGARTIRIShLAR VA QOʻShIMChA KIRITISh HAQIDA
(resolution, 2020-06-12)

Oʻzbekiston Respublikasi Prezidentining “Oʻzbekiston Respublikasi Mehnat va aholini ijtimoiy muhofaza qilish vazirligi tuzilmasini takomillashtirish chora-tadbirlari toʻgʻrisida” 2009-yil 30-dekabrdagi PQ-1251-son (Oʻzbekiston Respublikasi qonun hujjatlari toʻplami, 2009-y., 52-son, 562-modda) qaroriga muvofiq Oʻzbekiston Respublikasi Mehnat va aholini ijtimoiy muhofaza qilish vazirligi va Moliya vazirligi qaror qiladilar: 1. Oʻzbekiston Respublikasi Mehnat va aholini ijtimoiy muhofaza qilish vazirligi va Moliya vazirligining 2002-yil 12-avgustdagi 31, 96-son qarori (roʻyxat raqami 1166, 2002-yil 26-avgust) (Oʻzbekiston Respublikasi vazirliklari, davlat qoʻmitalari va idoralarining meʼyoriy hujjatlari axborotnomasi, 2002-yil, 15-16 son) bilan tasdiqlangan Mehnat boʻlimlarida roʻyxatga olingan ishsiz fuqarolarni oʻzgalar parvarishiga muhtoj yolgʻiz keksalar, pensionyerlar va nogironlarning uyiga borib ijtimoiy xizmat koʻrsatish uchun haq toʻlanadigan jamoat ishlariga jalb qilish qoidalarini tasdiqlash toʻgʻrisidagi qarorga ilovaga* muvofiq oʻzgartirishlar va qoʻshimcha kiritilsin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi.
OZIQ-OVQAT MAHSULOTLARI ISHLAB CHIQARISH XODIMLARI UCHUN MAXSUS KIYIM, MAXSUS POYABZAL VA YAKKA TARTIBDA HIMOYALANISHNING BOSHQA VOSITALARINI BEPUL BERISHNING NAMUNAVIY NORMALARI
(order, 2011-03-25)

Oʻzbekiston Respublikasi Vazirlar Mahkamasining 2000-yil 12-iyuldagi 267-son “Mehnatni muhofaza qilishga doir meʼyoriy hujjatlarni qayta koʻrib chiqish va ishlab chiqish toʻgʻrisida”gi (Oʻzbekiston Respublikasi Hukumati qarorlarining toʻplami, 2000-y., 7-son, 39-modda) va 2010-yil 20-iyuldagi 153-son “Mehnatni muhofaza qilish boʻyicha normativ-huquqiy bazani yanada takomillashtirish toʻgʻrisida”gi (Oʻzbekiston Respublikasi qonun hujjatlari toʻplami, 2010-y., 28-29-son, 234-modda) qarorlariga muvofiq buyuraman: 1. Oziq-ovqat mahsulotlari ishlab chiqarish xodimlari uchun maxsus kiyim, maxsus poyabzal va yakka tartibda himoyalanishning boshqa vositalarini bepul berishning namunaviy normalari ilovaga muvofiq tasdiqlansin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Namunaviy normalar Oʻzbekiston Kasaba uyushmalari Federatsiyasi Kengashi va “Yogʻ-moy va oziq-ovqat sanoati” uyushmasi bilan kelishilgan.
SUGʻURTA FAOLIYATI TOʻGʻRISIDAGI QONUN HUJJATLARINI BUZGANLIGI UChUN SUGʻURTALOVChILARGA JARIMA SANKSIYALARINI QOʻLLASh TARTIBI TOʻGʻRISIDAGI NIZOMGA OʻZGARTIRISh KIRITISh HAQIDA
(law, 2024-08-14)

Oʻzbekiston Respublikasi “Sugʻurta faoliyati toʻgʻrisida”gi Qonuni (Oʻzbekiston Respublikasi Oliy Majlisining Axborotnomasi, 2002-y., 4-5-son, 68-modda) va Oʻzbekiston Respublikasi Prezidentining 2008-yil 21-maydagi PQ-872-sonli “Sugʻurta xizmatlari bozorini yanada isloh qilish va rivojlantirishga oid qoʻshimcha chora-tadbirlar toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2008-y., 20-21-son, 172-modda) muvofiq Oʻzbekiston Respublikasi Moliya vazirligi, Davlat soliq qoʻmitasi, Monopoliyadan chiqarish va raqobatni rivojlantirish davlat qoʻmitasi qaror qiladi: 1. Oʻzbekiston Respublikasi Moliya vazirligining, Davlat soliq qoʻmitasining, Monopoliyadan chiqarish, raqobat va tadbirkorlikni qoʻllab-quvvatlash davlat qoʻmitasining 2008-yil 11-iyuldagi 77, 2008-33-sonli, 2008-yil 26-iyundagi 13-sonli qarori (roʻyxat raqami 1842, 2008-yil 15-avgust) (Oʻzbekiston Respublikasi qonun hujjatlari toʻplami, 2008-yil, 34-son, 337-modda) bilan tasdiqlangan “Sugʻurta faoliyati toʻgʻrisidagi qonun hujjatlarini buzganligi uchun sugʻurtalovchilarga jarima sanksiyalarini qoʻllash tartibi toʻgʻrisida”gi nizomning 9-bandi ikkinchi xatboshi quyidagi tahrirda bayon qilinsin: “sugʻurtalovchi boshqa yuridik shaxslarning ustav kapitallariga joylashtirgan aktivlarining umumiy summasi, sugʻurtalovchi oʻz mablagʻlari manbalari summasining 50 foizidan oshgan, oldingi moliyaviy yil yakuni boʻyicha xalqaro auditning ijobiy xulosasini olgan tijorat banklarining ustav kapitallarida ishtirok etish va qonunchilikda nazarda tutilgan hollar bundan mustasno;” 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi.
AVIASOZLIK XODIMLARI UCHUN MAXSUS KIYIM, MAXSUS POYABZAL VA YAKKA TARTIBDA HIMOYALANISHNING BOSHQA VOSITALARINI BEPUL BERISHNING NAMUNAVIY NORMALARINI TASDIQLASH HAQIDA
(order, 2011-03-16)

Oʻzbekiston Respublikasi Vazirlar Mahkamasining 2000-yil 12-iyuldagi 267-son “Mehnatni muhofaza qilishga doir meʼyoriy hujjatlarni qayta koʻrib chiqish va ishlab chiqish toʻgʻrisida”gi (Oʻzbekiston Respublikasi Hukumati qarorlarining toʻplami, 2000-y., 7-son, 39-modda) va 2010-yil 20-iyuldagi 153-son “Mehnatni muhofaza qilish boʻyicha normativ-huquqiy bazani yanada takomillashtirish toʻgʻrisida”gi (Oʻzbekiston Respublikasi qonun hujjatlari toʻplami, 2010-y., 28-29-son, 234-modda) qarorlariga muvofiq buyuraman: 1. Aviasozlik xodimlari uchun maxsus kiyim, maxsus poyabzal va yakka tartibda himoyalanishning boshqa vositalarini bepul berishning namunaviy normalari ilovaga muvofiq tasdiqlansin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Namunaviy meʼyorlar Oʻzbekiston Kasaba uyushmalari Federatsiyasi Kengashi va “V.P. Chkalov nomidagi Toshkent aviatsiya ishlab chiqarish birlashmasi” davlat-aksiyadorlik jamiyati bilan kelishilgan.
Oʻzbekiston Respublikasi Milliy xavfsizlik xizmati xodimlari va ularning oila aʼzolarini uy-joy bilan taʼminlash toʻgʻrisida
(resolution, 2021-02-22)

Oʻzbekiston Respublikasi Milliy xavfsizlik xizmatining moddiy-texnika bazasini mustahkamlash hamda xodimlari va ularning oila aʼzolarini uy-joy bilan taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Milliy xavfsizlik xizmati, Toshkent shahar hokimligi hamda Davlat mulki qoʻmitasining Toshkent shahar, Chilonzor tumani, 20-dahada joylashgan, Toshkent shahar hokimligi Binolardan foydalanish departamenti balansidagi 19/5-uy manzilidagi foydalanilmayotgan toʻqqiz qavatli binoni (keyingi oʻrinlarda “bino” deb ataladi) Oʻzbekiston Respublikasi Milliy xavfsizlik xizmati balansiga tasarruf etish huquqisiz bepul oʻtkazish toʻgʻrisidagi taklifi maʼqullansin. 2. Toshkent shahar hokimligi mazkur qarorning 1-bandida koʻrsatib oʻtilgan binoning belgilangan tartibda topshirilishini, Oʻzbekiston Respublikasi Milliy xavfsizlik xizmati uning qabul qilib olinishini taʼminlasin. 3. Oʻzbekiston Respublikasi Milliy xavfsizlik xizmati qabul qilib olingan binoda xodimlar va ularning oila aʼzolari yashashi uchun zarur shart-sharoitlar yaratgan holda undan maqsadli foydalansin. 4. Belgilansinki, mazkur binoni taʼmirlash xarajatlari Oʻzbekiston Respublikasi Milliy xavfsizlik xizmati uchun har yili ajratiladigan mablagʻlar doirasida amalga oshiriladi. 5. Oʻzbekiston Respublikasi Vazirlar Mahkamasining “Toshkent shahar hokimligining munitsipal mulk obyektlarini sotish jarayonlarini jadallashtirish boʻyicha qoʻshimcha chora-tadbirlar toʻgʻrisida” 2009-yil 30-avgustdagi 253-son qaroridan 77-satr chiqarib tashlansin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.A. Xoʻjayev zimmasiga yuklansin.
BANKLARNI ROʻYXATGA OLISh VA ULAR FAOLIYATINI LITSENZIYALASh TARTIBI TOʻGʻRISIDAGI NIZOMGA OʻZGARTIRIShLAR KIRITISh HAQIDA
(resolution, 2020-10-01)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi Qonuni (Oʻzbekiston Respublikasi Oliy Majlisining Axborotnomasi, 1995-yil, 12-son, 247-modda) va Oʻzbekiston Respublikasining “Banklar va bank faoliyati toʻgʻrisida”gi Qonuniga (Oʻzbekiston Respublikasi Oliy Majlisining Axborotnomasi, 1996-yil, 5-6-son, 54-modda) muvofiq Oʻzbekiston Respublikasi Markaziy banki Boshqaruvi qaror qiladi: 1. Oʻzbekiston Respublikasi Markaziy banki Boshqaruvining 2009-yil 15-avgustdagi 23/3-sonli qarori (roʻyxat raqami 2014, 2009-yil 8-oktabr) (Oʻzbekiston Respublikasi qonun hujjatlari toʻplami, 2009-y., 41-son, 447-modda) bilan tasdiqlangan “Banklarni roʻyxatga olish va ular faoliyatini litsenziyalash tartibi toʻgʻrisida”gi nizomga ilovaga muvofiq oʻzgartirishlar kiritilsin. 2. Ushbu qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. 1. 13-band quyidagi tahrirda bayon qilinsin: “13. Bank muassislari benuqson ishbilarmonlik va shaxsiy obroʻ-eʼtiborga ega boʻlishlari lozim. Quyidagi shaxslar benuqson ishbilarmonlik va shaxsiy obroʻ-eʼtibor mezonlariga nomuvofiq deb hisoblanadilar: bankrotlikka uchragan yoki moliyaviy ahvoli tang boʻlgan yuridik shaxs boshqaruvi va kuzatuv kengashi aʼzolari yoki yirik ishtirokchisi (ustav kapitalida 10 foiz va undan koʻp miqdorda ovoz beruvchi aksiyalar yoxud ulushlarga ega boʻlgan shaxslar), shuningdek, sobiq rahbarlari, basharti yuridik shaxsning bankrotligi yoki moliyaviy ahvolining tangligi ularning harakatlari oqibatida yuzaga kelganligi faktlari maʼlum boʻlsa; iqtisodiyot sohasidagi jinoyat uchun yoki boshqaruv tartibiga qarshi jinoyat uchun olib tashlanmagan sudlanganlikka ega boʻlgan shaxslar; jamiyatning maʼnaviy tamoyillari va axloqiy normalariga, shuningdek, ish odobi qoidalariga hurmatsizlik bilan munosabatda boʻlgan shaxslar”. 2. 14-bandning birinchi xatboshisi quyidagi tahrirda bayon etilsin: “14. Bank muassislari boʻlgan yuridik shaxslar moliyaviy jihatdan barqaror boʻlishlari lozim. Quyidagi holatlardan biri mavjud boʻlganda, yuridik shaxs moliyaviy jihatdan barqaror emas deb hisoblanadi”.
KIChIK BIZNES VA XUSUSIY TADBIRKORLIK SUBYEKTLARIGA KREDIT BERIShNI KOʻPAYTIRIShGA OID QOʻShIMChA ChORA-TADBIRLAR TOʻGʻRISIDA
(resolution, 2020-09-28)

Oʻzbekiston Respublikasi Prezidentining “Kichik biznes va xususiy tadbirkorlik yili” Davlat dasturi toʻgʻrisida” 2011-yil 7-fevraldagi PQ-1474-son qaroriga muvofiq hamda kichik biznes va xususiy tadbirkorlikni rivojlantirishni moliyalashtirishning, aholi bandligi va farovonligini oshirishning muhim vositasi sifatida mikromoliyalash sohasini rivojlantirishni ragʻbatlantirish maqsadida: 1. Oʻzbekiston Respublikasi Markaziy banki va Moliya vazirligining tijorat banklarining imtiyozli kredit berish maxsus Jamgʻarmasi resurslari hisobidan kredit berishdan olinadigan tijorat banklarining daromadlari boʻshaydigan mablagʻlarni mazkur jamgʻarmaning resurs bazasini oshirishga maqsadli yoʻnaltirish sharti bilan yuridik shaxslar foydasidan toʻlanadigan soliqdan 2011-yil 1-apreldan boshlab 2016-yilning 1-yanvarigacha ozod etish taklifi qabul qilinsin. 2. Belgilansinki, tijorat banklarining imtiyozli kredit berish maxsus Jamgʻarmasi mablagʻlari asosan olis va yetib borish qiyin boʻlgan tumanlarda, shuningdek mehnat resurslari keragidan ortiq boʻlgan tumanlar hamda shaharlardagi kichik biznes va xususiy tadbirkorlik sohalarida, ishlab chiqarish mikrofirmalari, kichik korxonalar, dehqon hamda fermer xoʻjaliklarida yuqori texnologik va innovatsion loyihalarni moliyalash uchun ajratiladi. 3. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Markaziy bankining raisi F.M. Mullajonov zimmasiga yuklansin.
“OʻZULGURJISAVDO” AKSIYADORLIK KOMPANIYASINI TUGATISh ChORA-TADBIRLARI TOʻGʻRISIDA
(resolution, 2021-02-22)

Oʻzbekiston Respublikasi Prezidentining “Davlat va xoʻjalik boshqaruvi organlari tuzilmasini yanada takomillashtirish va xodimlari sonini maqbullashtirish chora-tadbirlari toʻgʻrisida” 2010-yil 20-dekabrdagi PQ-1444-son qaroriga muvofiq Vazirlar Mahkamasi qaror qiladi: 1. “Oʻzulgurjisavdo” aksiyadorlik kompaniyasi aksiyadorlarining umumiy yigʻilishi tomonidan: davlat tomonidan “Oʻzulgurjisavdo” aksiyadorlik kompaniyasining ustav fondiga kiritilgan “Oʻzyogʻochqogʻozsavdo”, “Oʻzkommaishiysavdo” va “Oʻzkimyopolimersavdo” aksiyadorlik jamiyatlarining aksiyalari paketlarini Oʻzbekiston Respublikasi Davlat mulki qoʻmitasiga berishni; “Sergeliulgurjisavdo” shoʻba xoʻjalik jamiyati mulkiy kompleksini tutash hududi bilan Oʻzbekiston Respublikasi Vazirlar Mahkamasi huzuridagi Davlat zaxiralarini boshqarish qoʻmitasiga berishni; “Oʻzulgurjisavdo” aksiyadorlik kompaniyasini belgilangan tartibda tugatishni nazarda tutuvchi qaror qabul qilinganligi maʼlumot uchun qabul qilinsin. 2. “Oʻzulgurjisavdo” aksiyadorlik kompaniyasini tugatish bilan bogʻliq ishlarni muvofiqlashtirish boʻyicha ilovaga* muvofiq tarkibda ishchi komissiya tashkil etilsin. “Oʻzulgurjisavdo” aksiyadorlik kompaniyasini tugatish bilan bogʻliq ishlarni muvofiqlashtirish boʻyicha ishchi komissiya “Oʻzulgurjisavdo” aksiyadorlik kompaniyasini tugatishga doir chora-tadbirlarning qonun hujjatlarida belgilangan tartibda amalga oshirilishini taʼminlasin. 3. Oʻzbekiston Respublikasi Mehnat va aholini ijtimoiy muhofaza qilish vazirligi Toshkent shahar hokimligi bilan birgalikda “Oʻzulgurjisavdo” aksiyadorlik kompaniyasining boʻshab qolayotgan xodimlarini ishga joylashtirishda koʻmaklashsin. 4. Oʻzbekiston Respublikasi Davlat mulki qoʻmitasi belgilangan tartibda: “Oʻzkommaishiysavdo” aksiyadorlik jamiyatining birja savdosiga qoʻyilgan aksiyalari davlat paketi baholash komissiyasi tomonidan aniqlangan 980,5 mln soʻm miqdoridagi qiymat boʻyicha sotilishini; “Oʻzyogʻochqogʻozsavdo” va “Oʻzkimyopolimersavdo” aksiyadorlik jamiyatlari aksiyalari davlat paketlarining bir oy muddatda baholanishini va birja savdolariga qoʻyilishini taʼminlasin. 5. Vazirlar Mahkamasining “Ulgurji va birja savdosini tashkil etish tizimini takomillashtirish toʻgʻrisida” 2001-yil 1-maydagi 198-son qarorining (Oʻzbekiston Respublikasi QT, 2001-y., 5-son, 24-modda) 1—4-bandlari hamda qarorga 1 va 2-ilovalar oʻz kuchini yoʻqotgan deb hisoblansin. 6. Vazirlar Mahkamasining “Davlat aktivlarini sotishdan tushgan, xoʻjalik boshqaruvi ayrim organlari ustav fondini shakllantirish uchun berilgan mablagʻlarni taqsimlash tartibi toʻgʻrisida” 2007-yil 25-sentabrdagi 202-son qaroriga 1-ilovaning 94 — 104-pozitsiyalari chiqarib tashlansin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin.
MAʼLUMOTLARNI UZATISH TARMOQLARIDA INTERNET-PROVAYDERLARNING TARMOQLARARO OʻZARO HAMKORLIGINI TARTIBGA SOLISH TARTIBI TOʻGʻRISIDAGI NIZOMGA OʻZGARTISHLAR KIRITISH HAQIDA
(order, 2025-12-24)

Oʻzbekiston Respublikasining “Telekommunikatsiyalar toʻgʻrisida” (Oʻzbekiston Respublikasi Oliy Majlisining Axborotnomasi, 1999-y., 9-son, 219-modda) hamda “Tadbirkorlik subyektlarining faoliyati tartibga solinishi munosabati bilan Oʻzbekiston Respublikasining ayrim qonun hujjatlariga oʻzgartish va qoʻshimchalar kiritish toʻgʻrisida”gi (Oʻzbekiston Respublikasi qonun hujjatlari toʻplami, 2005-yil 37-38-son, 279-modda) qonunlariga muvofiq buyuraman: 1. Oʻzbekiston aloqa va axborotlashtirish agentligi Bosh direktorining 2004-yil 12-noyabrdagi 374-son buyrugʻi (roʻyxat raqami 1423, 2004-yil 18-noyabr) (Oʻzbekiston Respublikasi qonun hujjatlari toʻplami, 2004-yil 45-46-son, 480-modda) bilan tasdiqlangan Maʼlumotlarni uzatish tarmoqlarida Internet-provayderlarning tarmoqlararo oʻzaro hamkorligini tartibga solish tartibi toʻgʻrisidagi nizomga ilovaga* muvofiq oʻzgartishlar kiritilsin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi.
Isteʼmol tovarlari importini bojxona-tarif orqali tartibga solishni takomillashtirishga oid qoʻshimcha chora-tadbirlar toʻgʻrisida
(resolution, 2025-11-26)

Isteʼmol tovarlarining ayrim turlarini olib kirilishini tartibga solish, shuningdek, mahalliy un sanoati korxonalarining raqobatbardoshligini oshirish uchun qulay shart-sharoitlar yaratish maqsadida: 1. 2011-yilning 1-aprelidan boshlab import qilinadigan isteʼmol tovarlarining ayrim turlariga ilovaga muvofiq aksiz soligʻi joriy etilsin. 2. Oʻzbekiston Respublikasi Davlat bojxona qoʻmitasi olib kirilayotgan tovarlarni bojxonada rasmiylashtirishning belgilangan tartibiga qatʼiy rioya etilishini taʼminlasin, ularning noqonuniy olib kirilishiga yoʻl qoʻymaslik ustidan taʼsirchan nazorat oʻrnatilsin. 3. Oʻzbekiston Respublikasi Davlat soliq qoʻmitasi yuridik va jismoniy shaxslar tomonidan import operatsiyalarini amalga oshirishning belgilangan tartibiga qatʼiy rioya etilishi ustidan tizimli nazorat amalga oshirilsin, savdo tarmogʻida, bozor va savdo komplekslari hududida kontrabanda tovarlari sotilishiga qarshi kurashish chora-tadbirlari koʻrilsin. 4. Oʻzbekiston Respublikasi Moliya vazirligi Oʻzbekiston Respublikasining manfaatdor vazirliklari va idoralari bilan birgalikda bir oy muddatda qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisida Oʻzbekiston Respublikasi Vazirlar Mahkamasiga takliflar kiritsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin.
BALIQCHILIK KORXONALARI XODIMLARI UCHUN MAXSUS KIYIM, MAXSUS POYABZAL VA YAKKA TARTIBDA HIMOYALANISHNING BOSHQA VOSITALARINI BEPUL BERISHNING NAMUNAVIY NORMALARINI TASDIQLASH HAQIDA
(order, 2011-03-03)

Oʻzbekiston Respublikasi Vazirlar Mahkamasining 2000-yil 12-iyuldagi 267-son “Mehnatni muhofaza qilishga doir meʼyoriy hujjatlarni qayta koʻrib chiqish va ishlab chiqish toʻgʻrisida”gi (Oʻzbekiston Respublikasi Hukumati qarorlari toʻplami, 2000-y., 7-son, 39-modda) va 2010-yil 20-iyuldagi 153-son “Mehnatni muhofaza qilish boʻyicha normativ-huquqiy bazani yanada takomillashtirish toʻgʻrisida”gi (Oʻzbekiston Respublikasi qonun hujjatlari toʻplami, 2010-y., 28-29-son, 234-modda) qarorlariga muvofiq buyuraman: 1. Baliqchilik korxonalari xodimlari uchun maxsus kiyim, maxsus poyabzal va yakka tartibda himoyalanishning boshqa vositalarini bepul berishning namunaviy normalari ilovaga muvofiq tasdiqlansin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Namunaviy normalar Oʻzbekiston Respublikasi Qishloq va suv xoʻjaligi vazirligi va Oʻzbekiston Kasaba uyushmalari Federatsiyasi Kengashi bilan kelishilgan.
OʻZBEKISTON RESPUBLIKASI PREZIDENTINING “ULGURJI VA BIRJA SAVDOSINI YANADA TAKOMILLAShTIRISh ChORA-TADBIRLARI TOʻGʻRISIDA” 2001 YIL 27 APRELDAGI PF-2836-SON FARMONIGA OʻZGARTISh KIRITISh TOʻGʻRISIDA
(decree, 2020-09-28)

Oʻzbekiston Respublikasi Prezidentining “Davlat va xoʻjalik boshqaruvi organlari tuzilmasini yanada takomillashtirish va rahbar xodimlarining sonini maqbullashtirish chora-tadbirlari toʻgʻrisida” 2010-yil 20-dekabrdagi PQ-1444-son qaroriga muvofiq: 1. Oʻzbekiston Respublikasi Prezidentining “Ulgurji va birja savdosini yanada takomillashtirish chora-tadbirlari toʻgʻrisida” 2001-yil 27-apreldagi PF-2836-son Farmoni 2-bandidagi: uchinchi xatboshi chiqarib tashlansin; toʻrtinchi xatboshi uchinchi xatboshi deb hisoblansin. 2. Mazkur Farmonning ijrosini nazorat qilish Oʻzbekiston Respublikasining Bosh vaziri Sh.M. Mirziyoyev zimmasiga yuklansin.
ZULFIYA NOMIDAGI DAVLAT MUKOFOTI BILAN TAQDIRLASH TOʻGʻRISIDA
(resolution, 2011-03-02)

Respublikada isteʼdodli yoshlarning ijtimoiy faolligini har tomonlama koʻllab-quvvatlash, milliy istiqlol gʻoyalari va madaniy-maʼrifiy qadriyatlarni hayotga tatbiq etishdagi ibratli faoliyatini ragʻbatlantirish, barkamol xotin-qizlar avlodni voyaga yetkazish hamda Oʻzbekiston Respublikasi Prezidentining “Zulfiya nomidagi Davlat mukofotini taʼsis etish boʻyicha takliflarni qoʻllab-quvvatlash toʻgʻrisida”gi 1999 nil 10-iyundagi PF-2326-son Farmoniga muvofiq: 1. Oʻzbekiston Xotin-qizlar qoʻmitasi huzuridagi Zulfiya nomidagi Davlat mukofoti komissiyasining takliflariga binoan, aʼlo xulqi, zukkoligi, oʻqishdagi muvaffaqiyatlari, tashabbuskorligi bilan noyob isteʼdodini namoyon etayotgan hamda adabiyot, madaniyat, sanʼat, fan, taʼlim va sport sohalaridagi alohida yutuqlari uchun Qoraqalpogʻiston Respublikasi, viloyatlar va Toshkent shahrining iqtidorli qizlari Zulfiya nomidagi Davlat mukofoti bilan taqdirlansin. 2. Zulfiya nomidagi Davlat mukofoti bilan taqdirlanganlarga 8-mart – Xalqaro xotin-qizlar bayramiga bagʻishlab oʻtkaziladigan tantanalarda sovrindorlik diplomlari va koʻkrak nishonlari topshirilsin. 3. Oʻzbekiston Respublikasi Moliya vazirligi Zulfiya nomidagi Davlat mukofoti sovrindorlarning har biriga eng kam oylik ish haqining 50 baravari miqdorida pul mukofoti berilishini taʼminlasin. 4. Oʻzbekiston Milliy teleradiokompaniyasi hamda Oʻzbekiston Milliy axborot agentligiga Zulfiya nomidagi Davlat mukofoti sohibalarining ibratli faoliyati, ularning noyob isteʼdodi va erishgan yutuqlarini keng yoritib borish tavsiya etilsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari F. Akbarova zimmasiga yuklansin.